Gardening tips | Florcom Gardens by Florcom Gardens
Clivias: Stiggies: Dit is nou die ideale tyd om stiggies te maak. Die goedkoopste en beste bewortelingmedium vir die amateur is skoon sand. Voor die stiggie in die sand gedruk word, moet die gesnyde vlak van die stiggie met bewortelingspoeier (bv Seradix) bedek word. Hou die sand klam en hou die stiggies op ‘n beskutte plek met gefilterde lig. Oorplant van saailinge: Saailinge wat by kwekerye aangekoop is kan nou oorgeplant word. Augustuswinde: Heg rankplante, staanrose en ander jong struike/bome aan ankers vir beskerming teen die Augustuswinde. Potplante: Dit is nou die ideale tyd om potplante in groter potte oor te plant. Maak seker dat die nuwe pot genoeg deineergate het, plaas ‘n lagie dreineerklippies op die bodem van die pot en gebruik ‘n goeie potgrondmengsel (bv ‘n mengsel van fyn boombas, tuingrond en kompos). Snoei van rose: Kyk by ons roosafdeling vir meer inligting oor die snoei van rose. Snoei van bome en struike: Verwyder alle dooie takke, takke wat pla en takke wat met ander struike/bome meeding. Dit is ook nou tyd om ou blare van palms te verwyder. Regstel van grond se pH: Dit is nou die ideale tyd om grond se pH reg te stel. Strooi landboukalk indien die grond suur is. Oorplant van bladwisselende bome: Bladwisselende bome kan nou, net voor die nuwe groei begin, oorgeplant word. Onthou om die wortels so min as moontlik te versteur en gebruik stutte om die boom na oorplanting stewig in posisie te hou. Saai van groentes: Augustus is ‘n bedrywige maand waarin vroeë somergewasse in saadkissies gesaai word. Komkommers, murgpampoentjies, skorsies en tamaties kan teen die end van die maand op beskutte plekke gesaai word. Saai so vlak moontlik, gebruik vars saad en hou die grond klam. Aartappels: Aartapplels kan vanaf Augustus tot Januarie geplant word. Plant in sanderige en leemgrond. Spit vooraf 75 gram 2:3:4 per vierkante meter in die grond in. Ert beddings op. Die afstand tussen beddings moet van middelpunt tot middelpunt 60 cm wees. Plant moere met kort uitlopers. Dit is die beste om gesertifiseerde moere te koop. Indien jy aartappels vanaf jou plaaslike groentemark vir moere wil gebruik, moet die aartappels op ‘n sak gegooi en gereëld natgemaak word tot dit begin uitloop. Druk die moere versigtig , met die uitlopers na bo, in die grond en bedek met ongeveer 75 mm grond. Die afstand tussen die moere in ‘n ry moet ongeveer 25 cm wees. Goed uitgeloopte moere behoort ongeveer twee weke nadat dit geplant is, op te kom. Ert die rye gereëld op soos die plante groei. Geelwortels: Plant geelwortels slegs in goed gedreineerde sand en leemgrond. Moet nie kompos of mis kort voor saai van geelwortelsaad in die grond inwerk nie (indien die wortel met kompos in aanraking kom kan abnormale groei verwag word). Spit 75 gram 2:3:4 per vierkante meter in die grond in. Hark die oppervlak van die bedding fyn en verwyder alle kluite. Saai die saad oor die oppervlak van die bedding en bedek met ‘n dun lagie grond. Maak goed nat. Dun die plantjies uit sodra twee of drie blaartjies ontwikkel het. Die finale stand moet ongeveer 50mm van mekaar wees. Die nekke van die wortels moet deur die groeitydperk liggies met grond bedek word. Dit sal vergroening voorkom. Keywords: